29.9.2023
RO
Jurnalul Oficial al Uniunii Europene
C 349/99
3.4.
CESE îndeamnă atât administratorii de platforme și rețele sociale, cât și creatorii/influențatorii de conținut să asigure: — posibilitatea tehnică de a exclude utilizatorii minori ai platformei și/sau rețelei sociale de la vizionarea oricăror conținuturi sensibile (băuturi alcoolice și energizante, jocuri de noroc și pariuri, pornografie, tutun și produse derivate, inclusiv țigarete electronice, chirurgie estetică etc.), care, în orice caz, trebuie să conțină indicația „interzis minorilor cu vârsta sub 18 ani”, precum și de a impune obligativitatea verificării vârstei și de a permite utilizarea controlului parental; — includerea mențiunilor „publicitate”, „comunicare comercială” sau „sponsorizată de” în astfel de mesaje; — mențiunea „imagine retușată” pentru imaginile retușate sau modificate; — mențiunea „imagine virtuală” pentru producțiile create cu inteligență artificială, precum și pentru identificarea utilizării influențatorilor virtuali. 3.5.
De asemenea, este necesar să se acorde o atenție deosebită utilizării unor modele obscure, utilizării abuzive sau calomnioase a mărcilor, promovării produselor financiare neautorizate, furtului de identitate sau falșilor influențatori care exploatează imaginea unor persoane cunoscute fără știrea acestora, situații din ce în ce mai frecvente, mai ales în domeniul investițiilor financiare și al criptomonedelor.
Acestea sunt comportamente ilegale din ce în ce mai sofisticate și răspândite din cauza utilizării inteligenței artificiale și care trebuie să fie combătute în mod eficace. 3.6.
Armonizarea reglementărilor propusă de CESE poate fi completată de cadre de coreglementare la care să participe influențatorii, agenții acestora și asociațiile lor reprezentative; industria și vânzătorii/producătorii; asociațiile de autoreglementare în domeniul publicității; asociațiile de consumatori și de utilizatori, partenerii sociali și alte entități ale societății civile, precum și autoritățile de reglementare. 3.7.
Pentru CESE, există o serie de aspecte legate de activitatea creatorilor de conținut/influențatorilor, cum ar fi locul lor în dreptul muncii, aspecte legate de impozitul pe venit, taxa pe valoarea adăugată, precum și activitatea specifică a copiilor influențatori, care ar trebui analizate cu atenție la nivelul UE.
Bruxelles, 13 iulie 2023.
Președintele Comitetului Economic și Social European Oliver RÖPKE